
לכבוד                                              				
מר אורי עקביה
פורום קהלת (ע"ר) 


שלום רב,
                                  
  
הנדון: בקשה לקבלת מידע מכוח חוק חופש המידע, תשנ"ח 1998 – 
יישום תיקון 13 לחוק התקנים
סימוכין: פנייתך מיום  9.6.20
ראשית, תודה על פנייתך בנושא שבנדון.
בבקשה שהיגשת למשרדנו – הכלכלה והתעשייה, ביקשת לקבל מידע בנושא יישום תיקון 13 לחוק התקנים.
יוער כי על אף שמרבית סעיפי פנייתך הינן שאלות "ידע" ואינן עולות בקנה אחד עם אופן הגדרת חוק חופש המידע את הערך "מידע" (סע' 2 לחוק) ולכן לא אמורות להתברר במסגרת בקשה לקבלת מידע מכוח החוק, משרדנו בחר לטפל בפנייתך בערוץ זה – זאת בשל חשיבות ערך השקיפות.
להלן התייחסותה של יחידה המקצועית הרלוונטית, במקרה דנן, מינהל תקינה, במענה לבקשתך שבסימוכין:
ראשית, הבהרה כללית - 
התיקון ה-13 לחוק התקנים קבע מנגנון לבחינה מזורזת של שינויים לאומיים בלתי-מתחייבים בתקנים רשמיים מאומצים, במטרה להסיר חסמי יבוא ובכך לתרום להפחתת יוקר המחיה, תוך שמירה על בריאות הציבור ובטיחותו.
תיקון זה חל על תקנים ישראלים רשמיים, אשר אימצו תקן בין לאומי ועדכונם האחרון היה לפני 12.08.2016.
התיקון איננו  חל על תקנים רשמיים מקוריים (שלא אימצו כל תקן זר או מסמך בין-לאומי כל שהוא) ועל התקנים הרשמיים אשר עודכנו לאחר תאריך 12.08.2016 (אכרזת רשמיות, פרסום גיליון התיקון או החלפת התקן).
בתחילת יישום התיקון ה-13 לחוק התקנים היו בישראל 439 תקנים מאומצים, כאשר תיקון ה-13 חל על 344 תקנים (תקנים קיימים או טיוטות הרביזיות שהוגשו לאישורו של שר הכלכלה והתעשייה).
מכון התקנים הישראלי הגיש לממונה על התקינה מיפוי של השינויים הלאומיים ב- 344 תקנים הנ"ל , כאשר 76 תקנים קיימים לא כוללו שינויים לא מתחייבים  ולכן לא נדרש פרסומם. בנוסף , טיפול ב-2 תקנים הוקפא ומכון התקנים התבקש לפתוח אותם לרביזיה.  להערות הציבור פורסם מיפוי השינויים ב- 266 תקנים.
לעניין 135 תקנים הטיפול הסתיים במלואו בפרסום ברשומות (ביטול רשמיות, עדכון רשמיות, פרסום גיליונות התיקון , החלפת התקנים ). טיפול ב-6  תקנים הסתיים ללא צורך בפרסום ברשומות. 10 תהליכים הופסקו והתקנים הוחזרו לטיפול מכון התקנים. 115 תקנים הועברו למסלול קבלת אישורם של ראש הממשלה ושר האוצר לשינויים לא מתחייבים שנשארו בהם ובכוונתנו להשאירם/ להכריזם כרשמיים. 
להלן ההתייחסות לשאלות שבבקשה:
א. מידע הנוגע לרשימת כל סוגי הסעיפים שבתקן, בהתאם לסעיף 3 א בתיקון:
מכון התקנים הישראלי הכין לכל תקן עליו חל תיקון ה-13, טבלת שינויים לאומיים,  אשר מפרטת מהות השינוי, נימוקי ועדת התקינה לשינוי וסיווגו של השינוי (מתחייב/לא מתחייב). 
הטבלאות פורסמו להערות הציבור - רצ"ב לדוגמה טבלת השינויים בת"י 52, כפי שפורסמה במסגרת תיקון ה-13.  
לא מצויה במשרדנו רשימה כוללת, כמוזכר בבקשתך. על כן ובהסתמך על סע' 8 (3) לחוק חופש המידע:
8.    רשות ציבורית רשאית לדחות בקשה לקבלת מידע באחד מאלה:
(3)  לאחר שנקטה אמצעים סבירים, התברר לה שלא ניתן לאתר את המידע או שאינו מצוי ברשותה;
אין באפשרותנו להיעתר לבקשתך בסע' זה.
יחד עם זאת, באם נדרשת רשימת השינויים הלאומיים בתקן ספציפי כל שהוא, נוכל להעבירה בהתאם.

עוד יוער כי מאחר וכל הנתונים, המסמכים והטבלאות פורסמו לכלל הציבור במועדים הרלוונטיים והיו חשופים לכל, אין מדובר בקושי ברמת החשיפה, אלא אך ורק ברמת האיסוף.
בנוסף יצוין כי היחידה המקצועית ביצעה פניה למכון התקנים על מנת לבחון אפשרות לפתוח שוב את החומרים כ"פירסומים היסטוריים" ולאפשר צפייה בהם.
עד למועד מתן מענה זה, טרם התקבל מענה לפנייתנו.
לעניין בקשתך לקבל פירוט המועדים שבהם הוגשה רשימה, לרבות למי הוגשה, משרדנו ישיב כדלקמן:
מכון התקנים הגיש לממונה על התקינה מיפוי של השינויים הלאומיים בכל תקן ותקן עליו חל תיקון 13 עד התאריך 30.06.2018. הודעות הממונה על התקינה (סה"כ 26 הודעות) הכוללות הפנייה לרשימות של השינויים הלאומיים ב-266 תקנים פורסמו בתאריכים 13.08.2018, 19.08.2018, 2.09.2018 ו-6.09.2018. 
בנוסף, בתאריך 25.10.2020 פורסמה הודעה 27  לעניין תקן 2302, וזאת כאשר הוחלט להעביר טיפולנו בהחלפתו למסגרת תיקון ה-13).
ההודעות הממונה על התקינה פורסמו  באתר האינטרנט של משרד הכלכלה:
https://www.gov.il/he/service/amendment_13_notice_search
באתר האינטרנט של המשרד פורסמו דברי הסבר על התיקון ה-13 והודעות הממונה על התקינה שכוללו קישור לצפייה בתקנים וברשימות של השינויים הלאומיים בכל תקן ותקן  (גישה לרשימות השינויים הלאומיים בכל תקן ותקן נסגרה עם סיום הליכי התייעצות). 
כמו כן, נשלחו ההודעות לכל משרדי הממשלה, לאיגוד לשכות המסחר, להתאחדות התעשיינים בישראל, לארגוני הצרכנים ועוד.
ב. אימוץ תקנים בין-לאומיים
בסע' זה בבקשה, נשאלו השאלות הבאות:
· אלו תקנים בין-לאומיים הומלץ לאמץ?
· כמה מבין התקנים שהומלץ לאמצם לבסוף אומצו?
· אלו תקנים לא אומצו על אף ההמלצה ומדוע?
· אלו תקנים הומלץ שלא לאמץ מחו"ל ולהשאיר את התקן הישראלי?
· האם ישנם תקנים בינ"ל שהוצע לאמץ אך טרם אומצו ויש כוונה לאמצם בחודשים הקרובים? אם כן כמה ואילו ומדוע לא אומצו עד כה?
כן הועלתה בקשה לקבל כל החלטה, פרוטוקול, דוח או מחקר הקשורים להמלצות הנוגעות לאימוץ תקנים מחו"ל.
בנוגע לסע' זה, מבקש מינהל התקינה לציין כי לא ברורה מהשאלות - כוונתן המדויקת. ככל שמדובר על התקנים עצמם, אשר נקבעו על ידי מכון התקנים, השאלות אינן רלוונטיות ליישום התיקון ה-13 לחוק התקנים.
במסגרת יישום התיקון ה-13 לחוק התקנים, פעלה היחידה לבחינה של השינויים הלאומיים בתקנים רשמיים המבוססים על תקינה בינלאומית והסרת הרשמיות מחלק מהם. 
לממונה על התקינה ולשר הכלכלה והתעשייה אין סמכות לקבוע את תוכנו של התקן עצמו וגם אין להם סמכות לאמץ תקן זר באופן ישיר כתקן רשמי. סמכותם על פי חוק התקנים היא אך ורק לקבוע אלו סעיפים מתוך התקן הישראלי שהותקן על ידי מכון התקנים נקבעים כרשמיים.
לכן, ככל שקיים עניין לדעת באופן כללי על תקנים ישראלים, או אז, מוצע לפנות ישירות למכון התקנים - הגורם הקובע והמחליט בעניין עצם התקן. 
ג. בדיקות, מחקרים וסקרים
בסע' זה בבקשה, נשאלו השאלות הבאות:
· האם נבדקה השפעה מאקרו כלכלית על המשק בעניין הרפורמה שאושרה בתיקון מס' 13?
· האם נסקרו יבואנים בנוגע לשביעות רצונם מהרפורמה שאושרה בתיקון מס' 13?
בהקשר דנן, יצוין כי בשנת 2018 נעזר המשרד בחברת ייעוץ כדי לבחון את המשמעות הכלכלית של הסרת שינויים בלתי מתחייבים מתקנים רשמיים במסגרת תיקון 13. 
בסבב הבדיקה הראשון נבחרו 10 תקנים רשמיים בהתאם למידת היכרות מינהל תקינה והממונה על חוקיות הייבוא, ובוצע ניתוח כלכלי של הסרת השינויים. 
הסבב הראשון של התקנים העלה שההפחתה בעלויות ליבואנים מסתכם בכ-7 מיליון ₪ בלבד. לאחר קבלת התוצאות, תוכננה העבודה מחדש ונבחרו 20 תקנים נוספים שהיקף הייבוא בהם הוא משמעותי וכן שמספר השינויים הבלתי מתחייבים בהם גבוה ושאמור בשינויים בלתי מתחייבים משמעותיים (למשל שינוי במאפייני המוצר, ולא רק הדבקת מדבקות אזהרה וכדומה). 
המשרד מצוי באמצעו של תהליך הבדיקה בסופו נדע מה המשמעות הכלכלית של הסרת השינויים. 
יודגש כי המשמעות הכלכלית תיבחן אל מול התקנים הללו בלבד (דהיינו 30 תקנים) ולא ניתן להסיק ממנה על כל הפעולה של הסרת שינויים בלתי מתחייבים. 
לשם כך נידרש לבצע ניתוח עבור יותר מ-300 תקנים, אשר איננו בר התכנות וביצוע – משיקולים תקציביים. 
עוד יוער כי ממצאי הבדיקה יפורסמו לציבור במסגרת דוח הפחתת נטל רגולטורי של תכנית החומש של משרד ראש הממשלה. 
ד. עיכוב באימוץ תקנים בשל המתנה להתייחסות משרדי ממשלה
בסע' זה בבקשה, נשאלו השאלות הבאות:
· אלו תקנים מתעכבים בשל היעדר התייחסות של משרד הבט"פ?
· אלו תקנים מתעכבים בשל היעדר התייחסות של משרד הבריאות?
· אלו תקנים מתעכבים בשל היעדר התייחסות של משרד הבטחון?
· אלו תקנים מתעכבים בשל היעדר התייחסות של משרד התקשורת?
· אלו תקנים מתעכבים בשל היעדר התייחסות של משרד התחבורה?
· אלו תקנים מתעכבים בשל היעדר התייחסות של משרד החקלאות?
· אלו תקנים מתעכבים בשל היעדר התייחסות של המשרד להגנת הסביבה?
ביחס לשאלות שלעיל, מבהירה היחידה המקצועית, כי הן לא רלוונטיות ליישום התיקון    ה – 13, שכן במסגרת תיקון זה, ניתנה לשרים תקופה של 60 ימים (עם אפשרות הודעה על הארכה ב - 60 ימים נוספים) ובמידה ולא השיבו (לאחר פניות יזומות ופרסום), נחשבה שתיקתם כהסכמה להודעת הממונה.
[bookmark: _GoBack]ה. הערות הציבור בהתאם לסעיף ב. 2.א
· בקשה להעברת העתק מן ההערות שהתקבלו.
במסגרת התייעצות ציבורית וקבלת הערות של משרדי הממשלה, התקבלו הערות/התנגדויות/הסכמות לכ - 130 תהליכים, כאשר ביחס לחלק מהם התקבלו הערות ממספר הגורמים. 
חלק מההערות הוגשו דרך אתר האינטרנט וחלקן התקבלו בדואר אלקטרוני. לאור האמור, אין באפשרותנו להעביר את כל ההערות שהתקבלו. 
עוד יצוין כי מספרם של ההערות והקושי הכרוך באיתורם, עולה לכדי הקצאת משאבים בלתי סבירה. 
סע' 8 (1) לחוק חופש המידע, תשנ"ח-1998, קובע:
8.    רשות ציבורית רשאית לדחות בקשה לקבלת מידע באחד מאלה:
(1)  הטיפול בה מצריך הקצאת משאבים בלתי סבירה;
על פי הפסיקה לעניין סעיף 8(1) לחוק, נקבע כי אמת המידה לבחינת הקצאת משאבים בלתי סבירה הינה "הכבדה ממשית שהיא בעלת זיקה להקצאת המשאבים עשויה לבוא לידי ביטוי בשיבוש סדר העדיפויות של הרשות המינהלית באופן המחייב אותה להסיט משאב קיים ממשימתו העיקרית למשימה  אחרת[footnoteRef:1][1]. [1: [1] עת"מ 2398/08 מדינת ישראל נ' אליצור סגל, ניתן ביום 19.6.11,  פסקה 29;] 

יחד עם זאת ולמרות האמור לעיל, במידה ונדרש מידע לעניין תקנים ספציפיים, נוכל להעביר את המידע בהתאם.
כמו כן, יוער כי הן הפניות והן ההערות שהתקבלו צורפו באופן מלא לשר, לשם קבלת החלטתו לעניין האכרזה וצורפו גם לבקשה לפרסום האכרזה ברשומות.
· מידע הנוגע לעיכוב קבלת המלצות המכון בעניין תקינה בין-לאומית בשל הערות הציבור.
במסגרת התיקון ה-13, פעל מכון התקנים בהתאם לסעיף 8(5ה) (3)(ד)(1) בחוק ובדק סעיפים בתקנים רשמיים הכוללים שינויים לאומיים שאינם מתחייבים, שיש חוסר התאמה בין הדרישות הקבועות בהם ובין הדרישות הקבועות בתקן הבין-לאומי (סעיפי ואקום) וביטל כ-155 שינויים כאלו באמצעות הכנת גיליונות התיקון או עדכון טיוטות הרביזיות של התקנים.
ו. הכנסות מכון התקנים
· האם חל שינוי בהכנסות העצמיות של מכון התקנים מבדיקות תקינה בשל קבלת תקנים בינ"ל בזכות תיקון 13? אם כן - מה השינוי בשקלים ומה השינוי במספר הבדיקות?
בעניין דנן יצוין כי מכון התקנים מנהל את תחום חופש המידע באופן עצמאי. ראה קישור:
https://www.sii.org.il/he/freedom-of-information

לפיכך, ובהתאם לאמור בסע' 8 (5) לחוק חוק חופש המידע, התשנ"ח-1998, לפיו: 
"רשות ציבורית רשאית לדחות בקשה לקבלת מידע באחד מאלה: המידע נוצר בידי רשות ציבורית אחרת, ואין בהפניית המבקש לאותה רשות כדי להכביד הכבדה בלתי סבירה על קבלתו של המידע על ידו; ואולם, בדחותה בקשה לפי פסקה זו, תפנה הרשות הציבורית את המבקש לרשות הציבורית אשר בידיה נוצר המידע."
אבקש להפנותך למכון התקנים, לשם קבלת המידע בהקשר לסע' זה בבקשה. 
מקווה שהיינו לך לעזר ונשמח לעמוד לרשותך גם בעתיד, בכל הנוגע לנושאים עליהם אמון משרדנו.
 
בברכה
יוסי זולפן,
  הממונה על חוק חופש המידע
   משרד הכלכלה והתעשייה




העתק: עו"ד אמל כולאב, הלשכה המשפטית 
משרד הכלכלה והתעשייה
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101

